**DOMÁCA POBOŽNOSŤ POŽEHNANIA PRÍBYTKOV**

*Tradícia požehnania domov má veľký duchovný význam. Je zvykom, že sa vykonáva spravidla v období Zjavenia Pána.*

*Toto požehnanie môže vyslúžiť aj laik – v rodine otec, alebo mama. Stačí požehnaná voda alebo zapálená svieca – symbol Krista a postoj veriaceho človeka uvedomujúc si Božiu prítomnosť a lásku. Požehnanie nenahrádza kňazské požehnanie, ale môže ho doplniť.*

*Všetci členovia rodiny sa na požehnanie pripravia nielen vnútorným úmyslom, ale je vhodné, aby aj slávnostnejšie oblečenie napomáhalo vydvihnúť význam chvíle požehnania. Zhromaždia sa na jednom mieste, napr. pri stole, na ktorý postavia zažatú sviecu a ak je možné aj kríž. Ak visí na stene, nemusí sa dávať dole. Taktiež je na stole položená aj nádoba so svätenou vodou a krieda. Modlitbu požehnanie vedie (ak je to možné) otec ako hlava rodiny. Samotný obrad môže začať spoločným spevom niektorej z vianočných kolied.*

**Otec**: V mene, Otca i Syna i Ducha Sväté­ho.

**Všetci**: Amen.

**O**: Pokoj nášmu domu a všetkým, čo v ňom bývame.

**V**: I s duchom tvojím.

**O**: V dnešný deň sa aj my chceme stretnúť s Ježišom a prežiť radosť zo stretnutia s ním. Chceme sa mu pokloniť a prijať požehnanie pre náš dom. Panna Mária, svätý Jozef a Ježiš sú pre nás Svätou rodinou.

Počúvajme slová sv. Evanjelia podľa Matúša (Mt 2, 1-12):

Keď sa za čias kráľa Herodesa v judejskom Betleheme narodil Ježiš, prišli do Jeruzalema mudrci od východu. A hľa hviezda, ktorú videli na východe, išla pred nimi, až sa zastavila nad miestom, kde bolo dieťa. Ako zbadali hviezdu, nesmierne sa zaradovali. Vošli do domu a uvideli dieťa s Máriou, jeho matkou, padli na zem a klaňali sa mu. Potom otvorili svoje pokladnice a dali mu dary: zlato, kadidlo a myrhu.

*(Chvíľa ticha)*

**O**: S radosťou za dar Božieho Syna velebme nášho Spasiteľa a prednesme mu svoje prosby:

1. Pane Ježišu, Boží Syn, žil si s nami ako človek, aby sme sa my mohli stať Božími deťmi, daj, aby sme boli dobré deti nášho dobrého Boha.
2. Pane Ježišu, ty si sa v nazaretskej rodine vzmáhal v múdrosti a bol si v obľube u Boha i ľudí, daj, aby otcovia a matky boli prvými učiteľmi a svedkami viery pre svoje deti.
3. Pane Ježišu, Kráľ pokoja, ty si nám priniesol svoj pokoj, daj, aby všetci, čo v tomto dome bývajú, tešili sa zdraviu i pokoju a žili v láske a svornosti a boli ti za všetko vďační.
4. Pane Ježišu, priniesol si radostnú zvesť trpiacim a chudobným a uzdravoval si pokorných srdcom, chráň nás od prílišných starostí a otvor naše srdce pre trpiacich a núdznych.
5. Pane Ježišu, Život veriacich, ty si prijal Máriu a Jozefa k sebe do nebeskej vlasti, prijmi aj zosnulých z našej rodiny *(možno spomenúť aj mená)* medzi svojich spravodlivých v nebi.

**O**: A teraz sa spolu modlime, ako nás naučil náš Pán, Ježiš Kristus: **Otče náš, …**

**O**: Ako znamenie vzájomnej lásky, úcty a pokoja, dajme si znak pokoja. *(prítomní si podajú ruky)*

**V**: Pokoj a bratská láska nech je medzi nami.

MODLITBA POŽEHNANIA:

**O**: Všemohúci Bože a Otče, ty si nás v krste prijal za svoje deti a urobil si nás bratmi a sestrami tvojho Syna; posilňuj naše spoločenstvo s ním a daj, aby sme v našej rodine žili vo svornosti a láske. Bože, ochraňuj náš dom pred zlom a hriechom, požehnávaj ho + i všetkých, čo v ňom bývajú, aby sme ti ako domáca cirkev prinášali duchovné obety: zlato lásky, myrhu utrpenia a kadidlo modlitby. Skrze Krista, nášho Pána.

**V**: Amen.

*Alebo ak ide o novostavbu:*

**O**: Velebíme ťa, Bože, náš Otec, že nám dávaš bývať v tomto novom dome. Udeľ členom našej rodiny hojnosť darov Ducha Svätého a milosť svojho + požehnania, aby sme my, ktorí bývame v tomto dome, i tí, ktorí budú do tohto domu prichádzať, pocítili lásku i pokoj, ktoré pochádzajú od teba. Skrze Krista, nášho Pána.

**V**: Amen.

*Alebo pre starších ľudí:*

**O**: Pane Ježišu, ty si naša sila a nádej v rozličných útrapách, ktoré prináša pokročilý vek; zhliadni na nás svojich služobníkov, čo bývame v tomto dome, žehnaj + nás a udeľ nám silu, aby sme vedeli trpezlivo znášať ťažkosti života a spolu s modlitbou ich prinášali Bohu ako duchovnú obetu za spásu našich blížnych a šírenie tvojho kráľovstva. Zachovaj nás vo svojej láske a milosti a napĺňaj nás svojou radosťou, ktorá sa zavŕši v nebi. Lebo ty žiješ a kraľuješ na veky vekov.

**V**: Amen.

*Otec/matka pokropí svätenou vodou prítomných i celý dom, pričom povie:*

Táto požehnaná voda nech nám pripomenie náš krst i Ježiša Krista, nášho Spasiteľa, ktorý nás vykúpil svojím krížom a zmŕtvychvstaním.

*Na horné veraje dvier sa napíše kriedou:* **20 - C + M + B - 21**, *čo znamená Christus Mansionem Benedicat (Kristus nech požehná náš príbytok).*

**O**: Prosme teraz spoločne Pannu Máriu o pomoc a ochranu: **Zdravas, Mária… ; Pod tvoju ochranu sa utiekame …**

**O**: Dnes prišla spása do nášho domu. Pokoj a požehnanie nech spočíva na ňom a nech napĺňa všetkých nás. Nech nás žehná Pán +, nech nás chráni od zlého a nech nás privedie do večného života.

**V**: Amen.

*(Môže sa zaspievať koleda.)*

*(Určené pre súkromnú pobožnosť.)*